
           MESTSKÁ ČASŤ BRATISLAVA-RAČA
        Miestny úrad, Kubačova 21, 831 06 Bratislava 35



Oznámenie

Mestská časť Bratislava–Rača v zmysle zákona č. 321/2025 Z. z. o školskej správe a o zmene a doplnení niektorých zákonov (ďalej len „zákon č. 321/2025 Z. z.“) a zákona č. 552/2003 Z. z. o výkone práce vo verejnom záujme v znení neskorších predpisov (ďalej len ,,zákon č. 552/2003 Z. z.“) vyhlasuje

v ý b e r o v é    k o n a n i e 
na obsadenie funkcie riaditeľa/riaditeľky Materskej školy, Plickova 16, Bratislava
s predpokladaným nástupom 1. júna 2026.

Požadované kvalifikačné predpoklady a iné kritériá a požiadavky
· Splnenie predpokladov na vedúceho pedagogického zamestnanca alebo vedúceho odborného zamestnanca pre príslušnú školu – materskú školu podľa § 39 ods. 3 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov (ďalej len ,,zákona č. 138/2019 Z. z.“) a najmenej päť rokov vykonávania pracovnej činnosti pedagogického zamestnanca alebo odborného zamestnanca alebo činnosti vysokoškolského učiteľa na funkčnom mieste docenta alebo profesora, 
· bezúhonnosť v rozsahu podľa osobitného predpisu (§ 15 a § 15a zákona č. 138/2019 Z. z.),
· zdravotná spôsobilosť,
· ovládanie štátneho jazyka.

Zoznam požadovaných dokladov
· Písomná žiadosť o zaradenie do výberového konania,
· overené kópie dokladov o dosiahnutom požadovanom vzdelaní,
· potvrdenie o dĺžke pedagogickej alebo odbornej činnosti,
· profesijný štruktúrovaný životopis, 
· osobný dotazník,
· vypracovaný návrh projektu riadenia a rozvoja školy (rozsah 2-5 strán, jednoduché riadkovanie, veľkosť písma 12, typ písma Times New Roman), 
· čestné vyhlásenie o splnení predpokladu bezúhonnosti pre prácu s deťmi a mládežou; 
úspešný uchádzač uvedené preukáže výpisom z registra trestov pre prácu s deťmi a mládežou (§ 15, § 15a zákona č. 138/2019 Z. z.),
· lekárske potvrdenie o telesnej spôsobilosti a duševnej spôsobilosti na výkon funkcie vedúceho zamestnanca v škole (§ 16 zákona č. 138/2019 Z. z.),
· čestné vyhlásenie, že nedošlo ku skutočnosti podľa § 10 ods. 2 zákona č. 321/2025 Z. z.,
· čestné vyhlásenie o pravdivosti údajov uvádzaných v žiadosti a ostatných požadovaných dokladoch, 
· písomný súhlas na použitie osobných údajov pre účely výberového konania podľa zákona č. 18/2018 Z. z. o ochrane osobných údajov a o zmene a doplnení niektorých zákonov,
· písomný súhlas so zverejnením predloženého návrhu projektu riadenia a rozvoja školy.

Doplňujúce informácie pre uchádzačov

· V zmysle zákona č. 321/2025 Z. z. členov výberovej komisie vymenuje zriaďovateľ podľa § 11 ods. 1 uvedeného zákona. Funkčné obdobie riaditeľa školy je päťročné.
· Overenie riadiacich schopností a odborných vedomostí uchádzača vo výberovom konaní sa uskutoční prostredníctvom prezentácie predloženého projektu riadenia a rozvoja školy a zodpovedaním na otázky členov výberovej komisie. Otázky budú zamerané na znalosť chodu školy, školskú legislatívu, víziu rozvoja školy.
· Platové podmienky sú určené podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a v súlade so zákonom č. 138/2019 Z. z.. Základný tarifný plat bude stanovený podľa dosiahnutého stupňa vzdelania a odpracovaných rokov.
· Informácie o škole získate na stránke príslušnej školy alebo priamo v nej.

Písomné žiadosti pošlite alebo osobne doručte v zalepenej obálke do podateľne Miestneho úradu mestskej časti Bratislava-Rača, Kubačova 21, 831 06 Bratislava, najneskôr do 20. februára 2026 do 12:00 hodiny (pri zasielaní poštou je rozhodujúci dátum poštovej pečiatky) s označením na obálke „Výberové konanie MŠ Plickova - neotvárať“.

Uchádzačom, ktorí splnia podmienky, bude termín a miesto výberového konania oznámené najmenej 10 dní pred jeho konaním.  
Zriaďovateľ nezaradí do výberového konania uchádzača, ktorý nespĺňa predpoklady na vykonávanie funkcie riaditeľa, ktorý podal žiadosť do výberového konania oneskorene a uchádzača, ktorého žiadosť o zaradenie do výberového konania nie je ani po výzve úplná. Zriaďovateľ túto skutočnosť písomne oznámi nezaradenému uchádzačovi. 
Doklady predložené uchádzačmi vo výberovom konaní budú uchované u zriaďovateľa počas výberového konania a následne počas desiatich rokov od uskutočnenia výberového konania.








		                        							Mgr. Michal Drotován
										            starosta

